B. Bugár, podpredseda NR SR: (2002-05-22):
Nech sa páči. Pripraví sa pán poslanec Kanis. O. Szabó, poslankyňa: Ďakujem pekne. Vážený pán predsedajúci, pán minister, milé kolegyne, vážení kolegovia. Zákon o obrane Slovenskej republiky je súčasťou legislatívnej prípravy nášho štátu na vstup do Severoatlantickej aliancie, čo je jedným z hlavných zahraničnopolitických a bezpečnostných cieľov súčasnej vládnej koalície a značnej časti opozície. Keďže vládou navrhnutý zákon o obrane Slovenskej republiky vychádza z troch dokumentov, ktoré Národná rada Slovenskej republiky už prerokovala a veľkou väčšinou hlasov aj podporila, ide o dokumenty Bezpečnostná stratégia Slovenskej republiky, Obranná stratégia Slovenskej republiky a Vojenská stratégia Slovenskej republiky, predpokladám, že zákon po plodnej diskusii bude schválený taktiež veľkou väčšinou, teda aj s podporou tej časti opozície, ktorá chápe členstvo Slovenska v NATO ako jedinú efektívnu a bezpečnú alternatívu obrany Slovenskej republiky. Poslanci Strany maďarskej koalície podporujú vládny návrh zákona po zapracovaní pozmeňujúcich návrhov na zachovanie terajších okresných vojenských správ až do zrušenia okresov. Teda územné vojenské správy sa zriaďujú premenovaním doterajších okresných vojenských správ. Považujem za veľmi dôležité aj návrhy, ktoré sa týkajú boja proti terorizmu v tej podobe, ako sme ho spoznali 11. septembra minulého roka, práve v zásade nie je zadefinovaný, preto ani boj proti terorizmu nie je medzinárodnoprávne dostatočne upravený. Bude to teda úloha blízkej budúcnosti, avšak som tiež presvedčená o tom, že tento nový jav, ktorý otriasol celým svetom a ktorý sa stal stredobodom pozornosti všetkých medzinárodných organizácií a tiež základom kvalitatívnej novej spolupráce vojenských veľmocí, musí byť obsiahnutý aj v našom právnom poriadku a nielen preto, aby sme boli pripravení na boj proti terorizmu, respektíve na účasť v boji proti terorizmu, ale aj na prijímanie ďalších legislatívnych úprav v súlade s meniacim sa medzinárodným právnym poriadkom ohľadne terorizmu a boja proti nemu. Ako starostka si cením aj fakt, že aj obce a vyššie územné celky majú konkrétne úlohy. Pritom nielen z centra nariadené povinnosti, ale aj práva na vykonanie určitých úloh, respektíve kontroly plnenia nariadených úloh. Považujem však za potrebné upresniť tieto paragrafy o pozmeňujúce návrhy, ktoré sa týkajú financovania výkonu týchto nových úloh. Keďže zákon vychádza z Ústavy Slovenskej republiky, ktorá hovorí, že obrana štátu je súhrn opatrení, ktorými Slovenská republika zachováva mier, bezpečnosť, zvrchovanosť, územnú celistvosť a nedotknuteľnosť hraníc a pre ňu záväzky vyplývajúce z medzinárodných zmlúv o spoločnej obrane proti napadnutiu a ďalších medzinárodných zmlúv vojenskej povahy, ako aj z ústavného zákona Národnej rady Slovenskej republiky o bezpečnosti štátu v čase vojny, vojnového stavu, výnimočného stavu a núdzového stavu, je potrebné, aby úlohy obcí a vyšších územných celkov, teda miestnych a krajských samospráv vyplývajúcich z obrany republiky boli financované zo štátneho rozpočtu formou štátnych dotácií. Zastávam názor, že v záujme uplatnenia princípu subsidiarity je potrebné zachovať okresné vojenské správy v súčasnom stave, ako sú, preto nemôžem súhlasiť so zrušením niektorých vybraných okresných vojenských správ podľa predkladaného návrhu a podporujem pozmeňujúce návrhy na ich zachovanie. Ďakujem za pozornosť.